ועדת הכספים, כנסת 23, פרוטוקול מספר 182, 2020-11-23 11:46

משה גפני: אני מחדש את ישיבת ועדת הכספים.

משה גפני: על סדר היום עליית המחירים ואי סבסוד המדינה את מעונות היום והמשפחתונים, אי פתיחת הצהרונים בגני הילדים ותקצוב הצהרונים.

משה גפני: דיון ומעקב.

משה גפני: אני מבקש לומר לחברים שבמהלך הימים האלה מאז הישיבה הקודמת קיימתי כמה פגישות וכמה שיחות גם עם שר החינוך, גם עם שר האוצר, גם עם שר העבודה והרווחה וגם עם ממלא מקום הממונה על התקציבים.

משה גפני: אני מבקש לעשות סדר.

משה גפני: אנחנו מדברים על משפחתונים, אנחנו מדברים על מעונות יום ואנחנו מדברים על סוגיה אחרת לחלוטין שהיא גם מקבילה לשני הנושאים הראשונים ואלה הם הצהרונים.

משה גפני: שם הדיון הוא שונה לחלוטין.

משה גפני: אני מבקש להקדים ולומר שאני עושה את הישיבה השנייה הזאת משום שאני סבור שבתקופה הקשה בה אנחנו נמצאים ועושים מאמצים להחזיר את האנשים לעבודה במשק, גם בתקופה קשה מבחינת הקורונה, הנושא הזה של המוסדות האלה עליהם אנחנו מדברים הוא גורם שמאפשר לאנשים לצאת לעבודה.

משה גפני: אם אין צהרונים, אין מעונות יום ואין משפחתונים או שהמחירים הם גבוהים מאוד מבלי שיהיה סבסוד ומבלי שיטפלו בעניין הזה, המשמעות של זה היא שאנחנו אומרים שעל אף שעושים מאמצים להחזיר אנשים לעבודה, הם לא חוזרים.

משה גפני: אני רוצה להתחיל בזה שאמר לי ערן יעקב, ממלא מקום הממונה על התקציבים, שהוא נתן הוראה לסבסוד, לתת מענקים למטפלות במשפחתונים והם יכולים לבקש והם יכולים להגיש בקשה כבר עכשיו.

משה גפני: ינון אזולאי היה בעניין הזה.

ינון אזולאי: יש בזה בעיה.

ינון אזולאי: אנחנו יודעים שבכל דבר טוב כנראה חייבת להיות בעיה ועיכובים.

ינון אזולאי: אני מקבל מהמשפחתונים, מהמטפלות, שכרגע הרבה מהן מסורבות.

ינון אזולאי: בפעם שעברה קיבלו אבל הפעם הן מסורבות כי פתאום אין מספיק ילדים או שעוד לא התחילו את השנה.

ינון אזולאי: אני חושב שצריך לתת לזה מענה.

משה גפני: אנחנו נדבר עם ערן יעקב שזה יהיה כמו היה בגל הראשון.

הילה שי וזאן: יש מקור תקציבי.

ינון אזולאי: למשפחתונים יש מקור תקציבי.

משה גפני: אין בעיה של מקור תקציבי.

משה גפני: דבר שני, לגבי המעונות.

משה גפני: נמצא כאן מוטי אלישע.

משה גפני: נפגשנו אצל שר העבודה והרווחה.

משה גפני: יש התקדמותך בעניין הזה ותכף נשמע מה הוא אומר בנושא.

משה גפני: אנחנו נצטרך גם להתמודד בחלד עם עליית המחירים.

ינון אזולאי: הוא צריך לתת תשובה גם לגבי המשפחתונים, האם את המקדמות המשפחתונים גם יקבלו כמו שקיבלו מעונות היום.

עאידה תומא סלימאן: היושב ראש, אם אפרש להתייחס לכל הנושא של אובדן ההכנסה.

משה גפני: רגע.

משה גפני: קודם נדבר על החלק הזה.

עאידה תומא סלימאן: אני מדברת על המשפחתונים.

משה גפני: יש דבר שמטריף לי את הדעת וזה הנושא של הצהרונים.

משה גפני: ישבתי עם שלושה שרים, שניים מאוד מרכזיים בעניין הזה, ואומר שר האוצר לפקידים שלו בנוכחותי שהוא נותן הנחיה שהשנה הזאת תהיה שנת מעבר.

משה גפני: אי אפשר באמצע השנה להגיד שמפטרים את הסייעות.

משה גפני: מאיפה הרשויות יביאו את הכסף, איך פתאום מגיעים עם הדבר הזה?

משה גפני: אומר על זה שר החינוך והוא אומר את זה גם לאנשיו במשרד החינוך שהוא נותן הנחיה שהשנה תהיה שנת מעבר.

משה גפני: נכון לרגע זה לא התקדם כלום.

משה גפני: אם מישהו רוצה הוכחה לעובדה הזאת ששרים לא שולטים, הנה הדוגמה.

משה גפני: דרך אגב, היה ראיה שלא כדאי לי להיות שר.

משה גפני: אני אמרתי את זה שם.

משה גפני: בשביל מה להיות שר?

משה גפני: הוא נותן הנחיה והפקידים עושים מה שהם רוצים?

משה גפני: באמצע השנה באים לרשויות המקומיות ואומרים להן שהן ישלמו עכשיו לסייעות כי הן צריכות לעבוד עד 16:00 והן עובדות עד 14:00.

משה גפני: נזכרו.

משה גפני: אני בעד עשיית צדק, אמרתי את זה גם בישיבה הקודמת ואמרתי את זה גם לשרים.

משה גפני: אני בעד זה שאנשים יעבדו בהתאם למה שנקבע אתם בל שישלמו להם שכר כמו שצריך לשלם ולא בעבירה על החוק כאשר משלמים להם באופן כזה שהאנשים לא מקבלים את השכר ההולם.

משה גפני: נתחיל עם מוטי אלישע, בבקשה, משרד העבודה והרווחה.

מרדכי אלישע: תודה לך אדוני היושב ראש.

מרדכי אלישע: שלום אדוני היושב ראש, שלום לכולם.

מרדכי אלישע: אני אגע בשני נושאים כאשר האחד הוא כל הנושא של התשלום בגין המשפחתונים שבדיון הקודם סוכם שרשות המיסים תעביר את הסכום למשפחתונים וכמו שנאמר עת נפגשנו אצל השר, אני גם רוצה להודות לשלמה אוחיון שהנהיג את זה ברשות המיסים ובאמת יום למחרת הייתי בקשר עם העובדות שלך וזה כבר יצא לדרך.

מרדכי אלישע: זה פורסם ומתחילים לקבל.

מרדכי אלישע: מי שנרשם, מקבל את התשלומים האלה.

משה גפני: יש בעיה.

משה גפני: מה אמר חבר הכנסת אזולאי, מקשים בקבלה.

משה גפני: זה נכון מה שאתה אומר.

ינון אזולאי: נתונים ממשרד הרווחה שמשרד האוצר מבקש עוד בדיקה בעניין הזה.

מרדכי אלישע: זה ברשות המיסים.

ינון אזולאי: לא.

ינון אזולאי: נתונים של משרד הרווחה, עדיין לא העביר.

מרדכי אלישע: העברנו.

משה גפני: ינון, אנחנו נצטרך לדבר עם ערן יעקב.

מרדכי אלישע: לעניין המשפחתונים, כמו שאמרתם, באמת היה עיכוב והסברתי את זה לאדוני היושב ראש.

מרדכי אלישע: כל נושא הקורונה למעשה לא אפשר לחברה בנושא קביעת דרגות זכאות והסגר והקפסולות לא אפשרו לתת מענה בתפוקה מלאה.

מרדכי אלישע: הנחינו אותם לתעדף את המשפחתונים שהם קבוצה לא גדולה.

מרדכי אלישע: כרגע הודיע לי חגי שעד יום שלישי, מחר, נסיים את כולם, ב-26 יהיה עיבוד ממוחשב וב-1 בחודש כולם יקבלו את הכסף.

משה גפני: כולם, מי זה?

ינון אזולאי: כל המשפחתונים.

מרדכי אלישע: כל מי שיש לו משפחתון, יקבל בגין ההורים.

מרדכי אלישע: כולם יקבלו את התשלומים.

משה גפני: יפה.

מרדכי אלישע: זה בגדול.

מרדכי אלישע: אם יש עוד שאלות, אני אשמח להתייחס.

משה גפני: לגבי המעונות?

מרדכי אלישע: לגבי מעונות, כמו שאמרתי, כל מי שהיה לו ילד רשום בפעם הקודמת, כולם קיבלו מקדמות.

מרדכי אלישע: אנחנו כרגע מסיימים אותם בהנחה שנגביר את הקצב, וזה מה שביקשנו, עד סוף דצמבר.

מרדכי אלישע: גם הם אמורים לסיים את הכול עד סוף דצמבר, אז הכול אמור להסתיים וכולם יקבלו את הכול כולל העובדות, כולל התשלומים, אבל שם זה יותר מסודר כי הם כבר קיבלו עוד לפני זמן מה מקדמות.

משה גפני: אנחנו דיברנו על עליית המחירים.

משה גפני: דיברתי עם השר עוד לפני שהוא נכנס לבידוד.

משה גפני: דיברנו על זה שנעשה מאמץ להוריד את התשלום מכיוון שמשרד האוצר בא למשרד העבודה והרווחה ואומר שיש קיצוץ, יש החלטת ממשלה לקיצוץ.

משה גפני: אנחנו אמרנו שנעשה מאמץ להוריד את התשלום הזה כי זה תשלום שעל פי רוב הוא מגיע למעמד בינוני אפילו ומטה.

משה גפני: זה לא סבסוד של אנשים עשירים.

משה גפני: לכן העלייה בתשלומים היא עלייה לא נכונה.

משה גפני: השר הסכים עם העניין הזה ואנחנו נצטרך לעשות פעולה משותפת להוריד את זה.

משה גפני: יש שאלות למוטי אלישע?

ינון אזולאי: כן.

ינון אזולאי: קודם כל, תודה רבה.

ינון אזולאי: אני חייב לפרגן לאף של מעונות היום.

ינון אזולאי: הזכרת את חגי, אמיר מדינה, כשפונים אליהם גם מהשטח, אנחנו שומעים שיש מענה ויש שינוי.

ינון אזולאי: אנחנו ביקשנו שני דברים ואני חושב שאם היו נענים להם, הדיון הזה שאנחנו מקיימים היום היה מתייתר.

ינון אזולאי: ביקשנו, וגם הייתה הוראה של השר, לקחת את הילדים של שנה שעברה ולתת להם כהמשך.

ינון אזולאי: זה קודם כל.

ינון אזולאי: כולנו יודעים שההורים של הילדים, המצב שלהם לא הוטב משנה שעברה אלא לצערנו רק הורע, מה גם שיש הורים בחל"ת והורים שפוטרו.

ינון אזולאי: זה היה חוסך לנו המון כאבי ראש של המקדמות לכלל מעונות היום.

ינון אזולאי: עכשיו אמרת שמחר בעזרת השם ייגמר כל הדירוג של המשפחתונים.

ינון אזולאי: זה מבורך.

ינון אזולאי: מה קורה עם מעונות היום?

ינון אזולאי: מתי יסתיים הדירוג שלהם?

מרדכי אלישע: עניתי לאדוני היושב ראש.

ינון אזולאי: לא שמתי לב.

ינון אזולאי: אני אשמח לשמוע.

מרדכי אלישע: אמרתי שעד סוף דצמבר הכול ייגמר.

מרדכי אלישע: הכול יסתיים.

משה גפני: הוא מדבר על הגנים הפרטיים.

ינון אזולאי: לא.

ינון אזולאי: גנים פרטיים זה משרד האוצר.

משה גפני: על מה שאלת?

ינון אזולאי: הדירוג של מעונות היום.

משה גפני: הוא ענה על זה.

ינון אזולאי: למה אתם לא נותנים לילד ממשיך ולילד חדש שהגיע מהמשפחה?

ינון אזולאי: כלומר, אותו ילד שממשיך במעון וילד שהגיע ממשפחה, אח שלו יצא והוא נכנס?

ינון אזולאי: הרי זה היה חוסך לכם לפחות 40-30 אחוזים.

מרדכי אלישע: ראשית, אנחנו עושים כל מאמץ.

מרדכי אלישע: שנית, אנחנו כפופים להוראות החשב הכללי.

מרדכי אלישע: בסוף אנחנו גם עובדים ומשכנעים אותם ואני אומר לך שיש להם אוזן קשבת והם בסוף כן קיבלו את הרעיון הזה.

מרדכי אלישע: זזה הרעיון שהתקבל והם אישרו את זה אבל לפעמים גם כאן יש תהליכים.

מרדכי אלישע: יש נהלים וצריך לדבר עם האוצר.

מרדכי אלישע: לכן זה התעכב מעט אבל בסוף זה נפתר ואני שמח שזה נפתר.

מרדכי אלישע: רק לפני חודש וחצי זה נפתר.

ינון אזולאי: לגבי ה-פלט אתה אומר שזה לא אצלכם?

מרדכי אלישע: ה-פלט, אתה יודע.

ינון אזולאי: אם אתה זוכר, בדיוק לפני שנה הייתה איזושהי הצעה ב-פלט להביא מהבינוי.

מרדכי אלישע: אי אפשר.

ינון אזולאי: אז האומר אמר שהוא לא מוכן מהבינוי.

מרדכי אלישע: אני אסביר למה.

מרדכי אלישע: ברגע שיש פלט, ה-פלט הוא תקציב בסיס.

מרדכי אלישע: תקציב הבינוי הוא תקציב הרשאות להתחייב.

מרדכי אלישע: אין דבר כזה קיצוץ.

מרדכי אלישע: עכשיו זה כאילו סכום באוויר.

מרדכי אלישע: אם יהיה בינוי, יתקצבו.

מרדכי אלישע: אין שם כסף.

מיקי לוי: הלוואות זה כסף קבוע.

ינון אזולאי: אני יודע, אבל אתה יודע איפה הבעיה?

ינון אזולאי: התשובה היא בסופו של דבר שאנחנו לא הולכים לתת את ההנחה הזאת.

ינון אזולאי: כלומר, ההורים שהעלו להם בין 80 ל-130 שקלים לילד, ולשני ילדים זה 260 שקלים, אתה אומר שלא תהיה להם הנחה.

ינון אזולאי: זאת השורה התחתונה.

מרדכי אלישע: לא.

מרדכי אלישע: אנחנו נילחם.

ינון אזולאי: אז הבאנו פתרונות.

משה גפני: אני לא מסכים לאמירה האת.

ינון אזולאי: בסדר, אבל זאת התשובה.

ינון אזולאי: אנחנו מתגלגלים עם זה כבר הרבה זמן.

משה גפני: נכון.

משה גפני: לא להרפות מזה.

משה גפני: צריך להילחם.

משה גפני: אתה צודק.

ינון אזולאי: כאן בוועדת הכספים מוכנים לעזור לכם.

מרדכי אלישע: הנושא הזה עלה, הרב גפני העלה את זה.

מיקי לוי: תביא לו כסף מהאוצר.

ינון אזולאי: בסדר.

ינון אזולאי: אם יש לנו מישהו לעמוד אתו ממול, אנחנו יכולים לעמוד.

מרדכי אלישע: כל מה שהממשלה החליטה.

מרדכי אלישע: אני לא יכול לפעול בניגוד לממשלה.

מיקי לוי: אני מכיר אותו היטב.

מיקי לוי: הוא יבצע.

משה גפני: תודה רבה.

משה גפני: יש עוד שאלות לגבי המעונות והמשפחתונים?

עאידה תומא סלימאן: לגבי המשפחתונים, כן.

יצחק פינדרוס: חבר הכנסת הרב גפני.

משה גפני: חבר הכנסת פינדרוס בבידוד.

יצחק פינדרוס: שלום וברכה כבוד היושב ראש, חברי הכנסת.

משה גפני: איך אתה מרגיש?

יצחק פינדרוס: אני מרגיש נהדר, מצוין.

יצחק פינדרוס: החוק מחייב אותי להיות בבידוד אבל ההרגשה מצוינת.

ינון אזולאי: אתה נראה שם יותר משוחרר.

יצחק פינדרוס: חברי הכנסת, יש דבר אחד שאני חושב שהוא קריטי.

יצחק פינדרוס: הנושא הזה של תשלומי ההורים בימי סגר, בימים ששובתים והצהרונים שובתים או המשפחתונים אם מעונות היום, הנושא הזה עדיין לא הוסדר.

יצחק פינדרוס: במעונות היום יצאה הנחיה, במשפחתונים ובגנים הפרטיים לא יצאה הנחיה עד לרגע זה.

יצחק פינדרוס: הורים משלמים כסף על שירות שהם לא מקבלים.

יצחק פינדרוס: צריך להוציא את ההנחיה לגבי מעונות היום.

ינון אזולאי: אגב, גם במעונות יום וגם במשפחתונים משרד המשפטים הוציא הנחיה וההנחה אומרת שזאת רק המלצה.

ינון אזולאי: זאת לא הנחיה אלא רק המלצה.

הילה שי וזאן: גם במפוקחים, 30 אחוזים.

הילה שי וזאן: הוא קבע 30 אחוזים.

הילה שי וזאן: דיברנו על זה בדיון הקודם.

ינון אזולאי: קיבלנו תשובה על זה.

משה גפני: אני רוצה שמוטי אלישע ישיב.

מרדכי אלישע: גם בדבר הזה צריך לבוא בדין ודברים עם משרד האוצר.

מרדכי אלישע: כלומר, משרד המשפטים הנחה באמת שעד, אם אני לא טועה, שבוע יהיו 30 אחוזים השתתפות ועד שבועיים יהיו 10 אחוזים, אם אני לא טועה.

הילה שי וזאן: זאת שערורייה שהורים במצב הכלכלי בו הם נמצאים כיום צריכים לשלם על שירות שהוא לא נמצא בפועל.

הילה שי וזאן: אמרנו את זה כאן בוועדה גם לגבו תקופת הקורונה וגם לגבי הרבה תחומים אחרים.

הילה שי וזאן: לא קיבלו שירות, נתקעו עם הילדים בבית, לא הלכו לעבודה ועכשיו משלמים על הגנים כשהילדים היו בבית.

ינון אזולאי: יש מעונות שהגדילו לעשות והחתימו את ההורים שהם ישלמו שאם לא, הם ייקחו להם.

ינון אזולאי: כמו חברת גבייה.

הילה שי וזאן: שהם חייבים.

הילה שי וזאן: שערורייה.

מרדכי אלישע: אנחנו מנסים למצוא פתרון עם האוצר.

ינון אזולאי: אנחנו בסוף סגר שני, לקראת סגר שליש, ועדיין אין לנו פתרון.

ינון אזולאי: בינתיים ההורים בחל"ת ואין להם כסף לאכול.

משה גפני: מי מהאוצר יכול להשיב על הדבר הזה?

הילה שי וזאן: האוצר ומשרד המשפטים שהוציא את ההנחיה הזאת.

יצחק פינדרוס: אין הנחיה מחייבת.

משה גפני: קודם האוצר.

אביעד שוורץ: אני כאן, ב-זום.

משה גפני: אתה יכול להשיב על השאלה למה במקום שבו לא ניתן השירות, מחייבים את ההורים לשלם כסף.

משה גפני: משהו לא ברור.

אביעד שוורץ: התקשרות בין המעון להורים, בסוף זה משהו שאנחנו לא מעורבים בו.

אביעד שוורץ: בחלק מהמעונות יש פיקוח מחירים שמגדיר את המחיר המקסימלי של ההורים, חלק מהם מקבלים גם סבסוד של שכר לימוד מהמדינה אבל כל ההתנהלות בין המעונות להורים, היא לא בפיקוח ואנחנו לא נמצאים שם.

אביעד שוורץ: יש מתווה של משרד המשפטים.

אביעד שוורץ: לא היינו מעורבים בתהליך.

אביעד שוורץ: הוא גיבש מתווה בהמלצות שיצאו שהן הוראות סבירות.

אביעד שוורץ: גם כאשר אין פעילות, התשלום של ההורים יהיה מינימלי שהוא מנסה למזג בין הפגיעה שיש בבעלי המעונות ובין זה שההורים לא מקבלים את השירות על אותה תקופה, שאם זה בתקופה למשל של כמה שבועות, יהיה תשלום יחסית מינימלי באזור ה-10 אחוזים מהתשלום המקורי שההורים היו אמורים לשלם.

ינון אזולאי: אתם יודעים מה אתם עושים.

משה גפני: אתם מעורבים בתשלום של ההורים.

משה גפני: אתם מעורבים בזה כל הזמן.

משה גפני: פתאום אתם לא מעורבים?

משה גפני: מה זה אתם לא מעורבים?

משה גפני: מה זה אתם לא מעורבים?

משה גפני: אתם הרי קובעים.

אביעד שוורץ: אנחנו מעורבים בפיקוח.

משה גפני: אני שואל אותך עכשיו.

משה גפני: אתה הפיקוח על המחירים.

משה גפני: המעונות סגורים ולא עובדים.

משה גפני: האם ההורים צריכים לשלם כסף?

משה גפני: אתה הפיקוח.

אביעד שוורץ: אני אומר.

אביעד שוורץ: המחיר שנקבע כמחיר מפוקח הוא באמת בתקופה נדירה נקרא לזה, לפי מה נקבע המחיר המפוקח במעונות היום.

אביעד שוורץ: אין פעילות לתקופה קצובה.

אביעד שוורץ: זה יכול להיות שבוע, שבועיים, שלושה שבועות, זה משהו שהוא לא ידוע.

אביעד שוורץ: יש את המתווה שלא יצטרכו לשלם במקרה הזה, לא יצטרכו לשלם את כל התשלום אלא תשלום חלקי עבור אותה תקופה.

משה גפני: מי אמר שההנחיה של משרד המשפטים היא רק המלצה ולא הנחיה?

אנדרי קוז'ינוב: כולנו אומרים.

ינון אזולאי: יש לי את זה כאן.

אנדרי קוז'ינוב: זה כתוב שם במפורש.

משה גפני: יש מישהו ממשרד המשפטים?

משה גפני: אפשר להעלות את משרד המשפטים ל-זום?

אנדרי קוז'ינוב: המסמך של משרד המשפטים מתייחס למעונות היום הפרטיים ושם המדינה אומרת שאין לה יד ורגל ומשרד המשפטים, כל המתווה שלו, הוא המלצה וההמלצה מתייחסת לתקופות מסוימות, בין שבוע, שבועיים, עד חודש.

משה גפני: מה זה מעונות יום פרטיים?

משה גפני: מעונות יום המסובסדים?

אנדרי קוז'ינוב: לא, לא המסובסדים.

משה גפני: המסובסדים לא צריכים לשלם?

אנדרי קוז'ינוב: המסובסדים זה משהו אחר.

ינון אזולאי: הוא צודק.

ינון אזולאי: אני מסתכל על חוות דעת משרד המשפטים והיא מדברת על הגנים הפרטיים.

ינון אזולאי: גן פרטי הוא לידה עד גיל שלוש שהם לא מפוקחים ואין להם סמל.

ינון אזולאי: לגבי מעונות היום, אין משהו מסודר.

ינון אזולאי: מעונות היום המפוקחים להם יש סמל, אין משהו מסודר היום לגבי התשלום של ההורים.

ינון אזולאי: מצד אחד נציג האוצר סותר את עצמו.

ינון אזולאי: הוא אומר מצד אחד שההורים לא אמורים לשלם, ואנחנו מסכימים עם זה, ומצד שני כנראה שהם גם לא משפים מספיק את המעונות.

ינון אזולאי: כלומר, האוצר צריך קודם כל גם לתת שיפוי אבל ההורים לא צריכים להיות בתווך ולריב עם מנהל המעון כי מחר הוא שם את הילד שלו במעון.

ינון אזולאי: עם כל הכבוד, המריבה הזאת לא צריך להשאיר לילד ולהורה מול מנהל המעון.

ינון אזולאי: צריך לשפות אותם והם לא יצטרכו לשלם את זה.

ינון אזולאי: זה מה שצריך להיות.

ינון אזולאי: בסגר הקודם כמעט רוב ההורים החזירו את זה.

משה גפני: בסדר.

משה גפני: נתקדם.

משה גפני: אביעד שוורץ, אם אפשר להעלות אותו.

משה גפני: נציג משרד המשפטים גם הגיע.

משה גפני: אביעד שוורץ ממשרד האוצר שדיבר קודם, אפשר להעלות אותו?

משה גפני: אני רוצה לדעת, אתם ממשיכים לסבסד את המעונות?

אביעד שוורץ: כן.

משה גפני: ממשיכים לסבסד?

אביעד שוורץ: ממשיכים לסבסד.

אביעד שוורץ: כן.

משה גפני: אומר חבר הכנסת אזולאי שמעונות היום המפוקחים לא צריך לשלם.

משה גפני: זאת הנחיית משרד המשפטים ותכף נשמע את נציגו, אבל אתם מפסידים לסבסד את זה.

ינון אזולאי: הפרטיים.

הילה שי וזאן: הוא דיבר על הפרטיים.

אביעד שוורץ: לפרטיים אין סבסוד בכלל.

אביעד שוורץ: במעונות בהם יש סבסוד, הוא ממשיך גם בזמן הסגר.

הילה שי וזאן: אבל מדינת ישראל היא זו שהורתה להם לסגור.

הילה שי וזאן: מדובר על אנשים שרצו ללכת לעבוד.

הילה שי וזאן: מדינת ישראל הורתה להם לסגור את המעונות שלהם.

הילה שי וזאן: אין פיצוי?

אביעד שוורץ: יש פיצוי.

הילה שי וזאן: בסוף הכול מתגלגל להורים.

הילה שי וזאן: זאת הבעיה.

אביעד שוורץ: במעונות הפרטיים יש מתווה פיצוי כמו בכל מקום.

אביעד שוורץ: יש מענק סוציאלי.

משה גפני: אביעד, רק שתדע, כמו היה עם כמה נושאים שהיו כאן בוועדה, כמו החינוך המיוחד והמוכר שאינו רשמי, אנחנו לא נרפה מהעניין הזה.

משה גפני: הסיפור הזה של המעונות, הסיפור של המשפחתונים והצהרונים, לא נרפה ממנו.

משה גפני: אתם לא תברחו ולא תתחמקו מהעניין של הסבסוד הזה גם בגנים הפרטיים.

משה גפני: זה המקום שבו נשים יכולות לצאת לעבודה.

משה גפני: לא עושים טובה בזה שהמדינה מסבסדת את המוסדות הללו.

משה גפני: צריך לקחת את זה בחשבון.

משה גפני: לא נרפה מזה.

משה גפני: אני מבקש את עורך דין אורי שלומאי ממשרד המשפטים.

משה גפני: אני מבקש לדעת.

משה גפני: יש הנחיה שלכם שהורים לא צריכים לשלם בשעה שהמעון סגור או המשפחתון סגור.

משה גפני: אתה יכול להגיד לי מה ההנחיה שלכם בבקשה?

משה גפני: האם זו הנחיה מחייבת?

אורי שלומאי: לא אני זה שכתב את המתווה הזה.

אורי שלומאי: כתב אותו ארז קמיניץ וצוותו.

משה גפני: תקשיב לי רגע.

משה גפני: חשוב לי לדעת, חשוב לכולנו לדעת, ההנחיה הזאת שלא חשוב מי כתב אותה, כתב אותה משרד המשפטים ואתה במשרד המשפטים, ארז קמיניץ או כל אחד אחר, האם ההנחיה הזאת מחייבת או שזאת הנחיה שהיא בגדר המלצה?

אורי שלומאי: לא.

אורי שלומאי: למיטב הבנתי זאת המלצה.

אורי שלומאי: זאת לא הנחיה מחייבת.

אורי שלומאי: זאת הנחיה שבאה אחרי שיח עם הגנים הפרטיים, עם נציגות הגנים הפרטיים, וזאת הצעה שציפינו שהגנים הפרטיים וההורים יאמצו אותה.

אורי שלומאי: היא לא הנחיה מחייבת להבנתי.

אורי שלומאי: היא גם לא חלה באמת על המעונות עם הסמל.

משה גפני: זאת אומרת, המעונות עם הסמל לא חייבים לשלם להם ומשרד האוצר צריך להמשיך לסבסד אותם.

אורי שלומאי: לא דנו במעונות עם הסמל כי ידענו שהנושא יותר מורכב.

אורי שלומאי: התחלנו לדון בו והדיון איפה שהוא נעצר.

אורי שלומאי: אפשר להמשיך את הדיון הזה.

משה גפני: אני לא יודע מה אפשר.

יצחק פינדרוס: אני לא מצליח להבין.

יצחק פינדרוס: הפיקוח על המחירים הוא של המדינה.

משה גפני: חבר הכנסת פינדרוס, רגע.

משה גפני: עורך דין שלומאי, אני מבקש ממך, עם כל הכבוד למשרד המשפטים שעסוק עם הרבה דברים חשובים, שלא חשובים בכלל לאנשים ששולחים את הילד שלהם למעון או למשפחתון, אני מבקש לדעת מה עמדת משרד המשפטים ואם אפשר לעשות את זה מהר.

משה גפני: הורה שמצבו הכלכלי הוא בינוני ומטה, המעון שלו סגור בגלל המציאות הזאת בה אנחנו חיים, האם אפשר לחייב אותו לשלם?

משה גפני: אני רוצה לדעת.

משה גפני: מעונות שהם מעונות מסובסדים, מעונות שיש להם סמל, גנים פרטיים, כל המקומות האלה, אני מבקש את ההתייחסות שלכם.

משה גפני: תשמע, משרד המשפטים זה לא אדמו"ר שאני בא אליו לבקש ברכה.

משה גפני: אני רוצה לדעת הנחיה.

משה גפני: האם יכול להיות דבר כזה שהורה שאין לו כסף, שהוא צריך לשלם על מעון סגור.

הילה שי וזאן: והמשך לשאלה.

הילה שי וזאן: מה עומד בבסיס ההנחיה לאפשר לגנים פרטיים לגבות 30 אחוזים?

הילה שי וזאן: אנחנו צריכים להבין מה זה 30 אחוזים.

הילה שי וזאן: זה מאות שקלים לכל הורה שנשאר בבית, לא עבד ושילם על הגן של הילד שלו.

הילה שי וזאן: 30 אחוזים.

ינון אזולאי: 660 שקלים.

הילה שי וזאן: איך הגעתם להנחיה הזאת?

הילה שי וזאן: איך הגעתם להמלצה הזאת?

הילה שי וזאן: מה עומד בבסיס ההנחה שאפשר לגבות מהורים מאות שקלים על שירות שהם לא קיבלו?

משה גפני: תודה.

משה גפני: אתם תתנו לנו תשובה מהר כי כולנו מקווים שהקורונה תיעלם מן העולם עוד לפני שזה קורה.

משה גפני: לתת לנו תשובה אם אפשר עוד השבוע.

ינון אזולאי: למשרד האוצר ושישמע גם משרד המשפטים.

ינון אזולאי: אני רוצה לדבר עכשיו דווקא על הגנים הפרטיים, על המפוקחים דיברנו ובאמת חשוב להוציא הנחיה חד וחלק שההורים האלה שכרגע לא עובדים – וגם אם עובדים, זה לא משנה, הילדים שלהם לא נמצאים - אין שום סיבה שישלמו.

ינון אזולאי: יש את הגנים הפרטיים.

ינון אזולאי: הגנים הפרטיים לא חונים במשרד הרווחה אלא במשרד האוצר.

ינון אזולאי: כלומר, גיל לידה עד שלוש, אלה מעונות היום הפרטיים שבעצם המדינה הייתה צריכה לפתוח ולא היו לה משאבים כדי לפתוח אותם, באו הגנים הפרטיים ופתחו.

ינון אזולאי: יש להם שם כאלה שהם עצמאיים ואז הם ניגשים לעצמאים ויש כאלה שהם עמותה, ואם הם עמותה, אין להם מאיפה לקבל.

ינון אזולאי: גם עצמאים, בפעם שעברה קיבלו את המענק הסקטוריאלי והפעם הם ניגשים כעצמאים וגם הפעם הם מקבלים פחות.

ינון אזולאי: לא יכול להיות שדווקא הגנים הפרטיים האלה, שהפעם בכלל לא מסתכלים עליהם.

ינון אזולאי: העמותות חתמו לכם - עמותות שנמצאות תחת סמל ויש להן כאלה שהם לא עם סמל – שהן לא יוכלו לגשת גם בשביל הגנים הפרטיים להגשת מענק.

ינון אזולאי: לכן צריך לתת פתרון לגנים הפרטיים.

ינון אזולאי: משרד האוצר, אתם חייבים לתת להם כמו בפעם הקודמת עת נתתם להם.

ינון אזולאי: אסור לנו לזלזל וחייבים לתת להם את זה.

ינון אזולאי: איציק, הגעת בדיוק בזמן.

ינון אזולאי: אני אומר לך שגם ההנחיה שיצאה במשרד המשפטים עליה דיברו עכשיו, נאמר שזאת רק המלצה.

ינון אזולאי: אם זאת רק המלצה, כלומר, הגנים הפרטיים מצד אחד צריכים לשלם להורים את הכסף ומצד שני הם מפסידים כסף ואין להם מענקים ואין להם כלום, במיוחד לעמותות, וחייבים לתת להם את הפתרון לפחות כמו בפעם שעברה.

ינון אזולאי: לא לשחק אתם.

ינון אזולאי: הם נכנסו תחת האלונקה בזה שכל השנה הם לוקחים מעצמם את העול הזה של לקחת את הילדים שלנו ולחנך אותם כדי שגלגלי המשק ינועו.

ינון אזולאי: אין שום סיבה שהפעם לא ניתן להם את זה.

אנדרי קוז'ינוב: ינון היום לוקח לי את כל המילים מהפה.

ינון אזולאי: אני רק אמרתי מה שקוז'ינוב אמר לי.

אנדרי קוז'ינוב: אלה שקיבלו אישור ראשוני מהסבב הקודם, אפרופו המענק הסקטוריאלי, יכולים לקבל אותו שוב על סמך אותו אישור ראשוני.

אנדרי קוז'ינוב: העלויות של זה הן בין 30 ל-100 מיליון שקלים.

אנדרי קוז'ינוב: 30 ומשהו מיליון שקלים כבר מומשו.

אנדרי קוז'ינוב: בפעם הקודמת הוקצה לזה כ-100 מיליון שקלים.

אנדרי קוז'ינוב: אם כן, מצד אחד זה לא סכום גבוה כל כך.

אנדרי קוז'ינוב: מצד שני, כדי לשרוד הם מחייבים את ההורים לשלם ונכנסים לתווך במקום המדינה.

יצחק פינדרוס: אני רק רוצה להבין דבר אחד.

יצחק פינדרוס: בסגר הראשון הייתה הנחיה ברורה ועבדו לפי ההנחיה הזאת.

יצחק פינדרוס: הפעם זאת המלצה שזורקים ממשרד למשרד.

יצחק פינדרוס: משרד המשפטים למשרד האוצר ומשרד האוצר למשרד הרווחה.

יצחק פינדרוס: זאת מדינה חדשה בין הסגר הראשון לשני?

ינון אזולאי: לא.

ינון אזולאי: יש תשובה.

ינון אזולאי: אני אגיד לך.

יצחק פינדרוס: אותם יועצים משפטיים.

יצחק פינדרוס: תוציאו את זה כהנחיה כמו שהוצאתם קודם.

ינון אזולאי: מה השתנה מהפעם הקודמת?

ינון אזולאי: בפעם שעברה המעונות אמרו שהם לא יפתחו את השנה ולא ייתנו כלום.

ינון אזולאי: ראו שבכוח זה הולך, אבל הפעם יושבים בשקט, ואם יושבים בשקט, מכים בהם יותר חזק.

יצחק פינדרוס: אני לא מדבר על המעונות.

יצחק פינדרוס: אני מדבר על ההורים.

משה גפני: אנחנו לא נרפה מהעניין הזה.

משה גפני: אני מבקש ממשרד המשפטים וגם ממשרד האוצר.

ינון אזולאי: גם שההורים לא יצטרכו לשלם.

משה גפני: אני מבקש לתת לנו תשובה עד סוף השבוע באופן ברור שנדע היכן אנחנו עומדים.

משה גפני: חבר הכנסת אייכלר.

ישראל אייכלר: בקצרה.

ישראל אייכלר: אני רוצה לסכם במשפט אחד את ששמעתי כאן.

ישראל אייכלר: קודם כל, אכן אתה צודק שלהיות יושב ראש ועדת כספים זה הרבה יותר חזק מלהיות שר.

משה גפני: לא.

משה גפני: אל תגיד את זה.

משה גפני: לא.

משה גפני: בכלל לא.

ישראל אייכלר: כל השרים אמרו ואמרו ולא נעשה כלום וכאן על השולחן כבר קיבלנו תשובה שמחר בבוקר יסודר העניין של המשפחתונים ועד סוף דצמבר גם המעונות.

ישראל אייכלר: לגבי העניין העכשווי, יש כאן שני אנשים שמפסידים.

ישראל אייכלר: יש את ההורים שמשלמים על שירות שהם לא מקבלים ולזה לא צריך הנחיה מיוחדת ממשרד המשפטים לעניין הזה כי כל שירות, כל חנות, כל שירות שאדם נותן והוא לא נותן, האזרח לא צריך לשלם על מה שהוא לא קיבל.

ישראל אייכלר: כן ההורים לא צריכים לשלם לגנים ולמעונות עבור הימים שהם היו בסגר.

ישראל אייכלר: גם הגן צריך להיות מפוצה כמו כל העסקים שמקבלים בעד הנזקים שיש להם בתקופת הקורונה.

ישראל אייכלר: גם הגנים וגם המעונות צריכים להיות מפוצים על ידי המדינה ולא על ידי ההורים שאין להם כסף.

משה גפני: תודה רבה.

משה גפני: משרד האוצר ומשרד המשפטים, אני מבקש תשובה לגבי המעונות והמשפחתונים עד סוף השבוע.

ינון אזולאי: והגנים הפרטיים.

משה גפני: לגבי הגנים הפרטיים.

משה גפני: אני רוצה לדעת האם המציאות הזאת של מה שהיה בגל הראשון, בסגר הראשון, שההורים לא היו צריכים לשלם, האם זה חל גם היום.

משה גפני: אני מבקש ממשרד המשפטים וממשרד האוצר תשובה.

משה גפני: אל תגידו, אני לא רוצה לשמוע תשובה האומרת אנחנו לא בעניין.

משה גפני: אתם כל הזמן בעניין.

משה גפני: אתם בעניין ואני רוצה תשובה.

משה גפני: אני רוצה לעבור לצהרונים.

מאיר פרוש: רק לחשוב שברגע שההורים לא משלמים, המדינה תצטרך לסבסד.

ינון אזולאי: זה מה שאמרתי.

ינון אזולאי: המדינה צריכה לשלם ולסבסד אבל לא ההורים.

משה גפני: אני מבקש לדעת לגבי הצהרונים.

משה גפני: אנחנו העלינו את העניין הזה.

יצחק כהן: צהרונים זה לא באחריות שלי.

משה גפני: אני מבקש לדעת לגבי הצהרונים.

משה גפני: משרד החינוך ומשרד האוצר, היכן אנחנו עומדים בעניין הזה?

משה גפני: יש הנחיה של השרים בנושא הזה ואני רוצה לדעת היכן אנחנו עומדים.

אורלי ליימן: אגף תקציבים, משרד האוצר.

אורלי ליימן: הנושא, כמו שהצגנו בפעם שעברה, מדובר בנושא מאוד מורכב.

אורלי ליימן: מצד אחד אי אפשר להמשיך לשלם בכפל כמו שנעשה בשנים האחרונות, מצד שני יש כאן נושא שמצריך פתרון אבל הוא מערב גם את אגף השכר במשרד האוצר, גם את החשב הכללי במשרד האוצר, גם את אגף התקציבים, גם את הגורמים המקצועיים במשרד החינוך וגם את השחקנים מהצד השני שאלה מעונות היום, הרשויות המקומיות ומרכז השלטון המקומי.

אורלי ליימן: אנחנו נותנים לזה קדימות ומאוד חשוב לנו למצוא פתרון מיטבי בהקדם האפשרי.

אורלי ליימן: קיימנו מספר ישיבות וגם קבועות מספר ישיבות בשבוע הקרוב.

אורלי ליימן: אנחנו מקווים לעדכן את הוועדה בקרוב בפתרון.

הילה שי וזאן: קודם כל, הוצאתם את הקול קורא, חייבתם ואמרתם שלא משלמים לכם את זה, עכשיו תמצאו פתרון אחרי שכבר התחילה השנה ועכשיו אתם חושבים ומנסים למצוא פתרון.

הילה שי וזאן: תחליטו.

הילה שי וזאן: תגדירו את מה שהוועדה הזאת ביקשה, תגדירו את השנה הזאת כשנת מעבר שבה מבצעים חשיבה כדי לראות איך מתגברים כאן על המהמורות של ההפסדים של הרשויות המקומיות, של סייעות שזה לא מוגדר בהסכם הקיבוצי שלהם, של רשויות חרדיות שהכסף מגיע למפעילים ועכשיו הרשות צריכה להוסיף שם את השעתיים וחצי, כל הסוגיות עליהן דיברנו בדיון שעבר ואין סיבה לחזור עליהן.

הילה שי וזאן: תגדירו את זה כשנת מעבר, תפתרו את הבעיה ואחר כך תעשו את החשיבה.

הילה שי וזאן: אתם לא יכולים להוציא קול קורא ולהגיד להם אין.

ינון אזולאי: מוטי, אתה רואה, זה לא כל כך נורא לבוא לכאן.

ינון אזולאי: אנחנו אנשים נחמדים.

ינון אזולאי: תבוא תמיד.

ינון אזולאי: אוהבים אותך.

מרדכי אלישע: תודה.

משה גפני: תודה רבה.

הילה שי וזאן: אני מבקשת מה שכבר ביקש היושב ראש בישיבה הקודמת.

הילה שי וזאן: תגדירו קודם כל, בבסיס, לפני כל החשיבה הזאת, תגדירו את השנה הזאת כשנת מעבר בה תשלמו כפי ששילמתם קודם.

הילה שי וזאן: אחר כך שבו עם החשכ"ל, עם אגף התקציבים יחד עם הרשויות המקומיות לגבי שנה הבאה.

הילה שי וזאן: לא יכול להיות שבשעה כזו אכזרית לרשויות המקומיות, לאזרחים, מפילים דבר כזה אחרי תחילת שנה, ב-17 בספטמבר, ועכשיו אומרים שעכשיו נתחיל לחשוב על פתרון אבל בינתיים שהם יסתדרו.

הילה שי וזאן: זה לא עובד כך.

משה גפני: תודה.

משה גפני: את תצטרכו לענות לי – את לא חייבת לפני כולם, את יכולה לענות לי בשקט – מי מחליט במשרד האוצר, השר או הפקידים?

משה גפני: השר נתן הנחיה בנוכחותי לאנשים שלכם, לאנשים הבכירים, לעשות שנת מעבר.

משה גפני: מה זה הדיונים האלה עכשיו?

משה גפני: טוב, לא חשוב.

ינון אזולאי: אני מתפלא עליך עם כל שנות ניסיונך כאן למה ישבת עם השרים ולא עם הפקידים.

משה גפני: ישבתי גם עם השרים וגם עם הפקידים.

ינון אזולאי: לגופו של עניין.

ינון אזולאי: אמרו את זה ונחזור ונגיד.

ינון אזולאי: התחלתם את השנה.

ינון אזולאי: בתחילת השנה שלחתם את הקול קורא וכולנו ידענו שהילדים צריכים להיות בצהרונים.

ינון אזולאי: ההורים שהסתדרו בעבודה צריכים עכשיו לצאת מהעבודה.

ינון אזולאי: אני מכיר זוגות של הורים שהפסיקו לעבוד בגלל שאין להם היכן לשים את הילד וחלקם עבר לחצאי משרות.

ינון אזולאי: עד שסוף סוף בחל"ת הזה הם יכלו לחזור, אתם באים ומכים בהם שוב.

ינון אזולאי: ההצעה שלי, הרב גפני, הרי הם ימשכו אותנו עוד שבוע ועוד שבוע.

ינון אזולאי: תעשה הפסקה של חצי שעה לפני הדיון הבא, רבע שעה לפני כן, נחזור לכאן ושהם יבואו עם תשובה.

ינון אזולאי: אם לא, תנעל את הדיון.

ינון אזולאי: הם מבזים אותנו כל פעם שהם באים לכאן.

ינון אזולאי: לא יכול להיות שהם מזלזלים בנו כוועדה, כחברי כנסת, ובך כיושב ראש ועדה.

ינון אזולאי: לא יכול להיות הזלזול של הפקידים בנו.

הילה שי וזאן: זאת הייתה המסקנה בדיון הקודם.

ינון אזולאי: זה ממש לא יכול להיות.

ינון אזולאי: גם משרד החינוך, גם משרד האוצר.

משה גפני: נראה מה לעשות.

משה גפני: זה לא פשוט עכשיו.

משה גפני: עמוס שקדי, משרד החינוך, אתה יכול לומר לגבי העניין הזה?

עמוס שקדי: אני חושב שיש קושי אמיתי לשלם כפול על משהו.

עמוס שקדי: יש קושי אמיתי לשלם על אותו דבר פעמיים.

עמוס שקדי: אני מבין שיש טענות ונפגשתם עם נציגי הרשויות המקומיות.

עמוס שקדי: יש טענות על נושאים מסוימים אחרים שאינם מתוקצבים ולזה אנחנו צריכים להיכנס לעובי הקורה, להבין היכן הבעיות ולתת פתרון.

ינון אזולאי: עד סוף השנה תיכנס.

ינון אזולאי: עכשיו תמשיך את המצב כשנת מעבר.

ינון אזולאי: תמשיכו את מה שהיה כמה שנים ובסוף שנה תיכנס ותעשה מה שאתה רוצה.

ינון אזולאי: בתקופת הקורונה אתם נזכרים.

עמוס שקדי: כשאני עושה בקרה, אני לא צריך להודיע מראש שאני לא משלם כפול.

עמוס שקדי: גם כשאני מגלה בדיעבד ששילמתי כפול, אני מקזז.

עמוס שקדי: אני לא משלם פעמיים על אותו הדבר.

ינון אזולאי: אגב, לא כולם מסכימים אתך.

הילה שי וזאן: אתה חי במציאות?

עמוס שקדי: בכל מקום שיש תשלום כפול, האירוע הזה לא קיים.

ינון אזולאי: מה זה לא קיים?

ינון אזולאי: לכן הילדים בחוץ.

ינון אזולאי: תתחיל את זה ואחר כך תבדוק.

הילה שי וזאן: כל הילדים בחוץ או רשויות שכבר גילו אחריות הן צריכות לשאת את זה על גבן בנוסף לכל מה שקורה עם העסקים ועם הקורונה.

הילה שי וזאן: מה זאת השרירותיות הזאת?

משה גפני: מר שקדי, אנחנו קיימנו דיון בישיבה קודמת.

משה גפני: אני רוצה רק שתדע שתמונת המצב הזאת מתנהלת כבר עשרות שנים.

משה גפני: זה לא משהו שהמציאו את הגלגל.

משה גפני: אני בעד צדק.

משה גפני: אמרתי את זה בישיבה הקודמת ואני אומר את זה גם לך.

משה גפני: אני בעד צדק שמי שמקבל שכר עד השעה 16:00, צריך לעבוד עד שעה 16:00.

משה גפני: אתם, משרד החינוך והממונה על השכר, צריכים לשלם לגננות, לסייעות, לכל מי שעובד בתחום הזה, לשלם שכר מלא כמו שהחוק מחייב ולא לתת כל מיני נדבות כאלה שנותנים להן באופן כזה שזה לא השכר האמיתי.

משה גפני: אבל אתם לא יכולים לבוא באמצע השנה מול הרשויות המקומיות, מול הצהרונים, מול הנושא הזה שהוא נושא מרכזי בחיי העבודה בישראל ולהגיד ב-10 בספטמבר שמפסיקים וסייעות יפוטרו.

משה גפני: אתם לא יכולים לעשות דבר כזה.

משה גפני: ישבתי עם השר ועם המנכ"ל שלכם, אני לא מדבר על משרד האוצר, השר יהיה כאן היום.

משה גפני: אני ביקשתי שתעשו צדק.

משה גפני: אני בעד אבל צדק מלא.

משה גפני: אבל עכשיו שתהיה שנת מעבר?

משה גפני: זה לא לשלם כפול.

משה גפני: איפה היית בשנה שעברה?

משה גפני: איפה היית לפני חמש שנים?

משה גפני: זה הרי לא יאומן שפתאום בקורונה אתם באים ואומרים שסייעות ילכו הביתה, שהרשות המקומית תיקח על עצמה.

משה גפני: עיריית ירושלים 30 מיליון שקלים.

משה גפני: מאיפה?

הילה שי וזאן: הם סוגרים.

ינון אזולאי: אם הילדים לא יהיו בצהרונים, להורים לא תהיה עבודה.

הילה שי וזאן: ירושלים סוגרים.

משה גפני: מר שקדי, בבקשה.

עמוס שקדי: אם הבעיה היא בעיה תזרימית, אין שום בעיה להגדיל.

משה גפני: אתה לא יודע שאני לא למדתי ליבה.

משה גפני: אתה לא יודע את זה.

משה גפני: אתה חדש.

משה גפני: אני לא למדתי ליבה.

משה גפני: אל תדבר אתי על תזרימי ואל תדבר אתי על שום דבר.

משה גפני: דבר אתי רק על המציאות הזאת שלילד או לילדה בצהרון אין צהרון עכשיו בגלל שהחלטתם, הממשלה החליטה, על משרד החינוך ומשרד האוצר שלה, לסגור את זה ב-10 בספטמבר אחרי שהתחילה שנת הלימודים.

משה גפני: אל תגיד לי תזרימי.

משה גפני: תגיד לי למה זאת לא שנת מעבר.

יצחק גולדקנופף: אני מפנה לפרוטוקול שלכם כשבאתם לסייעת שנייה ואמרתם מאיפה לממן את זה והשר דאז בנט החליט שלמרות שמקבלים את השעתיים האלה, מגיעות להן השעתיים האלה ולא להשתמש בזה לסייעת השנייה.

יצחק גולדקנופף: אגב, אני רוצה להגיד לכם שאחרי הסייעת השנייה לכולם, גם לחרדים וגם לערבים, סכום של 6,000 שקלים להכשרה שאת זה לא מקבלים.

יצחק גולדקנופף: גם את זה צריך לפתור.

שייקה אל עמי: כנציג עיריית ירושלים דיברנו הרבה.

שייקה אל עמי: הבעיה היא לא תזרימית.

שייקה אל עמי: אין לנו בעיה של תזרים.

שייקה אל עמי: הבעיה היא תקציבית.

שייקה אל עמי: החוק כמו שאמרת, 32 מיליון שקלים שנחתו עלינו כמו טיל בליסטי מהיום להיום.

שייקה אל עמי: דבר שני, חשוב לדעת שמדובר כאן על הרשויות בסוציו אקונומי אחד עד ארבע.

משה גפני: עד חמש.

שייקה אל עמי: הרשויות העשירות גובות מההורים וכל הורה משלם 900 שקלים ואין שום בעיה.

שייקה אל עמי: הרשויות העניות נפגעות.

הרב יצחק גולדקנופף: והבעלויות.

שייקה אל עמי: והבעלויות.

ידידיה לאו: לכבוד אכסניה פותחים תודה כפולה לאכסניה המכובדת של הרב גפניי.

משה גפני: זה לא שלי.

משה גפני: אני כאן זמני.

ידידיה לאו: זמני שהוא קבוע.

ידידיה לאו: תודה גם על המקום וגם על ההירתמות החשובה לנושא הזה.

ידידיה לאו: אנחנו קבוצה של הורים למען הילד החרדי ובאנו מתוך המצוקה הגדולה הזאת של הורים, למעלה מ-35,000 ילדים שנמצאים בבית החל מהשעה 13:00 והם בגילי שלוש עד שש, ילדים שאך לפני חודש חזרו ללימודים שלהם.

ידידיה לאו: כמו שהזכירו כאן מדובר בסוציו אקונומי אחד עד חמש שהוא נמוך.

ידידיה לאו: הוועדה הזו השקיעה רבות לגרום להורים ולסייע להם לצאת לשוק העבודה והיום הם חיים עם המחשבה מה הם רוצים, מי מוציא את הילד בשעה 13:00, הם צריכים לחזור לחל"ת וכולי.

ידידיה לאו: אנחנו לא יודעים איזה מתווה, מי אחראי ומי יותר או פחות.

ידידיה לאו: כמו שחברי הכנסת המכובדים אמרו כאן, אין ספק שצריך למצוא את הפתרון המתאים באופן מיידי לבעיה הזאת.

משה גפני: תודה.

משה גפני: אני מבקש את ההתייחסויות שלכם, אבל קודם עמוס שקדי.

משה גפני: אני רוצה להקדים ולומר, לפני אתם משיבים.

משה גפני: תהיו אחראיים.

משה גפני: אתם נמצאים היום במערכת הזאת והמערכת לא כל כך מתפקדת.

משה גפני: הגופים הפוליטיים הם לא במיטבם.

משה גפני: אני עברתי כאן הרב התקופות.

משה גפני: דעו לכם שהאחריות עליכם היא גדולה.

משה גפני: זה הופך להיות נושא של מי שולט במדינה, האם הפקידים שולטים במדינה או האם השרים שולטים במדינה.

משה גפני: זו תמונת המצב.

משה גפני: אני אחרי סבב של שבוע עם שר האוצר, שר החינוך, שר העבודה והרווחה.

משה גפני: זה לא יכול להיות שאתם תבואו ותגידו שעכשיו אתם מתחילים עם הצדק.

משה גפני: זה בסדר, צדק צריך שייעשה על הכול בל אחרי שנפתחת שנת הלימודים?

משה גפני: מה אתם עונים לאנשים האלה במצב הכלכלי הקשה שהם מצויים בו?

משה גפני: אגב, לגבי הנושא של מה זה תזרימי ומה זה לא תזרימי.

משה גפני: שכחתי שאתה חדש.

משה גפני: אני יודע מה זה תזרימי ולא תזרימי אבל לא למדתי ליבה.

משה גפני: אל תעבדו עלי כי הנושא הוא נושא קריטי והוא הופך להיות דבר שיהפוך להיות דוגמה מי מחליט בעניין הזה.

עמוס שקדי: אני חשוב שאין חולק על כך שיש חשיבות עליונה לקיום הצהרונים ואין חולק על כך שההורים לא צריכים לשאת בזה.

עמוס שקדי: ככל שאני מבין – לא הייתי נוכח בדיון אצל שר האוצר – אנחנו ממלאים את הוראתו.

עמוס שקדי: קיבלנו הוראה, וכך אנחנו עושים, להגיע לסיכום עם הרשויות המקומיות באופן שיהיו צהרונים.

עמוס שקדי: כך אנחנו עושים.

עמוס שקדי: אין חולק על כך שהשרים מחליטים ואנחנו רק מנסים לבצע את מה שהונחינו.

עמוס שקדי: זה המסר שאני קיבלתי.

עמוס שקדי: כשאני אמרתי תזרים, אני לא מנסה לרמות אף אחד.

עמוס שקדי: ישבנו עם נציגי הרשויות המקומיות ועלו שם טענות מכיוונים שונים.

עמוס שקדי: חלק מהכיוונים היו שיש שעות, לדוגמה, שהן צריכות להישאר חצי שעה אחר כך כדי לנקות וכל מיני דברים כאלה.

עמוס שקדי: דהיינו, אין כפל.

עמוס שקדי: אז אני מוכן לומר כמה דברים.

עמוס שקדי: אחד, אין מחלוקת שבכל מקום שאין כפל, אנחנו נמשיך לשלם.

עמוס שקדי: אם אין כפל, אין אירוע.

עמוס שקדי: שתיים, אני מוכן גם לומר שאנחנו לא נקזז כרגע את הסכום אלא נשב ונלבן את האירוע באופן שאמור לתת מענה גם לבקשות.

משה גפני: אבל ללבן, קודם תנו לילדים להיות בצהרון.

עמוס שקדי: אני נותן.

משה גפני: אתה לא נותן.

קריאה: בחודש הקודם שילמתם בחסר.

עמוס שקדי: אני אשלים את התשובה.

משה גפני: עד שאני לא אבין, זה לא טוב כי אני פחות מבין.

משה גפני: אתה אומר שהצהרונים ממשיכים וישלמו להם?

משה גפני: מה אתה אומר?

עמוס שקדי: אני לא יודע להגיד.

משה גפני: אתה משרד החינוך.

עמוס שקדי: נכון.

הילה שי וזאן: אתה מעביר להם את התקציב?

משה גפני: שאלה נכונה.

משה גפני: אתה מעביר להם תקציב?

עמוס שקדי: אם אני זוכר נכון, יתקנו אותי, ההנחה היא שדל 50-50.

קריאה: בשלב הזה.

עמוס שקדי: כשיצא קול קורא, אם אני זוכר נכון, הוא מנוסח כך שעד שתהיה בדיקה מעמיקה, אנחנו מניחים ש-50 אחוזים הם דור א' ו-50 אחוזים דור ב'.

יצחק גולדקנופף: זה לא קשור בקול קורא.

עמוס שקדי: אנחנו פעלנו עד עכשיו תחת ההנחה שזה 50-50.

משה גפני: זה לא נכון.

קריאה: 90-10.

משה גפני: זה לא 90-10.

משה גפני: לא משנה.

משה גפני: תמשיך.

משה גפני: אני לא נכנס לעניין הזה.

עמוס שקדי: לא אמרתי מה המצב בפועל.

עמוס שקדי: אמרתי שאנחנו מקימים מערכת סדורה לנטר את המצב בפועל ולשלם לפי המצב בפועל.

עמוס שקדי: מכיוון שאנחנו לא יודעים, היינו צריכים לקבל איזושהי החלטה.

עמוס שקדי: החליטו החלטה שרירותית, אני לא אומר שלא, שהיא 50-50.

עמוס שקדי: יכול להיות שאצל אחרים היא 90-10.

עמוס שקדי: אני לא מתווכח.

עמוס שקדי: אני אומר שמכיוון שרשויות מקומיות לא הולכות לשום מקום, אני לא מוטרד מזה.

משה גפני: אבל הצהרונים סגורים.

משה גפני: ההורים לא שולחים את הילדים כי אין מקום.

משה גפני: מה עושים אז?

יצחק גולדקנופף: יש תביעות כאלה שלא החזירו אותם.

ינון אזולאי: הוא מדבר על הרשויות.

שייקה אל עמי: הערה לפני שעמוס עונה.

שייקה אל עמי: זה שהיום אתה משלם לי, בעוד שנה או שנה וחצי תבוא ותקזז לי 30 מיליון שקלים, אתה מרסק אותי.

שייקה אל עמי: עדיף שאני אדע היום את התשובה ולא בעוד שנה כאשר אז תבוא ותקזז לי.

עמוס שקדי: אם לא תיתן לי לסיים את המשפט, לא תדע היום כלום.

עמוס שקדי: תן לי לסיים את הרעיון.

משה גפני: בדיוק.

משה גפני: צודק.

משה גפני: בבקשה.

עמוס שקדי: אני אומר שאנחנו הנחנו 50-50.

עמוס שקדי: מכיוון שהרשויות לא הולכות לשום מקום, לא מטריד אותי גם להניח 0-100.

עמוס שקדי: כלומר, כולם דור א' ואחר כך להתקזז.

עמוס שקדי: אני מוכן גם לתת מענה לטענות שיש שהן טענות ענייניות לא נתנו מענה.

עמוס שקדי: יש בעיה אמיתית על הפער בין הבעלות שנותנת והמוכר שאינו רשמי, הבעלות שנותנת בבוקר והרשות שנותנת בערב.

עמוס שקדי: אני לא אומר שיש לי פתרונות לכל.

עמוס שקדי: אני כן אומר שתשלום כפול, יש קושי לשלם.

עמוס שקדי: אני לא מסתיר את זה.

עמוס שקדי: אני מניח שגם עיריית ירושלים לא רוצה שאני אשלם פעמיים על אותו דבר.

יצחק גולדקנופף: גם אנחנו לא רוצים.

משה גפני: מר שקדי, תקשיב לי.

משה גפני: כל האמירות האלה, אני לא נכנס לזה.

משה גפני: אני לא ועדת החינוך של הכנסת ואני גם לא משרד החינוך ואפילו לא משרד האוצר.

משה גפני: אני רוצה שהצהרונים יפעלו.

משה גפני: אני רוצה שלא תבואו באמצע השנה אחרי שעבר כבר זמן רב מאז פתיחת שנת הלימודים והצהרונים בתקופה הזאת יהיו סגורים ולא יהיה מקום לשלוח אליו.

משה גפני: לא יכול להיות שאם תבואו ותגידו והכול להתהדר בעניין הזה שלא לשלם שכר כפול.

משה גפני: לא ביקשתי מכם שתשלמו שכר כפול.

משה גפני: ביקשנו שתשלמו שכר על פי החוק.

משה גפני: ביקשתי שהיות ואתה לא יודע, אתה עכשיו בדיונים, שתהיה שנת מעבר ואחר כך נעשה את החשבון.

משה גפני: אתם תעשו את החשבון.

משה גפני: אני לא מתנגד לזה, להפך.

משה גפני: אני גם אבוא כעד להגיד שאני רוצה שתשלמו לגננות ולסייעות את מה שמגיע להן באמת אבל שהעסק הזה יעבוד.

משה גפני: זה מה שהשר ביקש.

ינון אזולאי: אתה יודע שצהרונים סגורים היום?

ינון אזולאי: אתה מודע לכך?

הילה שי וזאן: וברשויות הכי חלשות.

ינון אזולאי: אתה מודע לכך שיש צהרונים שלא עובדים היום?

הילה שי וזאן: ברשויות הכי חלשות, הצהרונים סגורים.

ינון אזולאי: לדעתי אתה מדבר על אותן אלה שהבהרת להן ואלה ברשויות, שהם דרך הרשות, אבל לא על המפעילים ועל הבעלויות שם סגור.

דודי מזרחי: מנהל אגף תקציבים, משרד החינוך.

דודי מזרחי: יש הנחיה של שר החינוך ואנחנו פועלים מסביב לשעון יחד עם משרד האוצר, החשב הכללי, אגף תקציבים והממונה על השכר כדי לגבש פתרון.

דודי מזרחי: אני מקווה שכך יהיה בימים הקרובים.

דודי מזרחי: יש כאן נקודה, אדוני היושב ראש, שאני פשוט לא יכול שלא לומר אותה.

דודי מזרחי: מה שמחייב הסדרה, מחייב הסדרה ואין לי מחלוקת.

דודי מזרחי: יש כאן איזה מצג שאני חושב שחייבים לשים עליו את הנקודה.

דודי מזרחי: במשך שנים ארוכות אותו כפל תקצוב שמדברים עליו בחלק גדול מהמקומות לא זרם לסייעות.

דודי מזרחי: מנסים להציג איזשהו מצג שכל התקציבים במשך שנים זרמו לסייעות ופתאום התקציב הזה נפסק.

דודי מזרחי: בחלק מהמקומות התקציב הזה זרם למקומות אחרים.

דודי מזרחי: חייבים לייצר הסדרה אבל בחלק מהמקומות ולא יעזור שום דבר, אותן סייעות בגני הילדים בצהרונים לא קיבלו את אותו תקצוב.

דודי מזרחי: בהחלט נעשו כאן מהלכים מאוד בעייתיים.

משה גפני: אני מציע לא להיכנס לעניין הזה.

משה גפני: אנחנו לא ועדת החינוך של הכנסת.

משה גפני: אתה אומר שיש טענות שלא הגיע הכסף למקום אליו הוא צריך להגיע, זה התפקיד שלכם.

משה גפני: אם יש פיקוח פרלמנטרי על הדבר הזה, זה צריך להיות בוועדת החינוך.

משה גפני: אנחנו מדברים על משהו אחר לחלוטין.

משה גפני: אתם באתם, ועמוס שקדי אמר את זה ביושר.

משה גפני: הוא אמר שיש בעיה, כסף אנחנו לא יכולים להעביר כי זה כסף כפול.

משה גפני: כסף כפול, כל חברי הוועדה טוענים שבתקופה הזאת אתה לא יכול לעשות את זה באמצע הלימודים.

משה גפני: זאת צריכה להיות שנת מעבר ואחר כך לעשות את החשבון.

משה גפני: יש לך טענות שכסף שנתתם או נתנו במשרד האוצר או במשרד שלכם לא הגיע ליעדו, בסדר, זה התפקיד שלכם.

משה גפני: תעשו את זה.

משה גפני: אני לא מונע את זה אבל הצהרונים צריכים להיות פתוחים.

משה גפני: האימא והאבא, בעיקר האימא, שהילד או הילדה שלה הולכים לצהרון, עכשיו הוא סגור והיא לא יכולה לצאת לעבודה, ולנו יש עניין שהיא תצא.

משה גפני: אנחנו יושבים כאן כל הזמן על סיוע לתת לאנשים שיצאו לעבודה בתקופה הזאת ופתאום לבוא ולהגיד עם צדק שאין צהרונים – זה לא יכול להיות.

דודי מזרחי: אין מחלקת.

משה גפני: אני שמח על כך.

משה גפני: מרכז השלטון המקומי.

נועה בן אריה: צוהריים טובים.

נועה בן אריה: תודה רבה.

משה גפני: את מייצגת את השלטון המקומי.

משה גפני: גם את מיכל מנקס.

נועה בן אריה: מיכל מנקס נמצאת אתנו כאן.

נועה בן אריה: רבותיי, אני חושבת שהחידוד של הדיון הזה מתייחס בדיוק לתקופה הנוכחית.

נועה בן אריה: אנחנו מנהלים שיח גם עם משרד האוצר, גם עם משרד החינוך, בו אנחנו מציגים באופן ברור איפה נמצאות הבעיות, אבסולוטית, עובדתי, עם נושא של העסקת הסייעות בצהרונים.

נועה בן אריה: ברשויות חלשות, בסוציו אחד עד חמש, שם אנחנו רואים את הסבסוד של הצהרונים, יש לנו קושי אובייקטיבי עם חלק משמעותי מאוד מהסייעות שהיקף המשרה שלהן, שעות עבודה בתוך המשרד שלהן, היא משרת אם, אם מיניקה, זמן רכישת מצרכים, כל אלה שעות שלמעשה לא ניתן לכפות העסקה שלהן והן בעצם יורדות מתוך היקף המשרה.

נועה בן אריה: כאשר אנחנו מחברים את שעות הבוקר יחד עם שעות הצהרון ואנחנו צריכים למצוא תחלופה לחצי שעה, לשעה, לשעה וחצי הזאת בה אין לנו יכולת לאכוף העסקה, אלה המקומות בהם אנחנו נאלצים למצוא פתרון יש מאין, ולזה אין פתרון עכשווי.

משה גפני: עורכת דין בן אריה, יש לי שאלה אליך.

נועה בן אריה: היקפי המשרה והקשיים האובייקטיבים שלנו בהעסקת הסייעות במסגרת הצהרונים, אין עניין אחר.

משה גפני: את רוצה להקשיב לי רגע?

משה גפני: יש לי שאלה אליך.

משה גפני: לך יש ניסיון.

משה גפני: אנחנו מכירים עוד מזמן שהייתי יושב ראש ועדת הפנים.

משה גפני: את יכולה להגיד לי למה עכשיו בתקופה הזאת התלבשו על הנושא הזה?

משה גפני: הרי זה מתנהל שנים.

משה גפני: למה עכשיו עצרו פתאום את הכול?

משה גפני: את יכולה לתת לי תשובה?

משה גפני: אם את לא רוצה, תגידי שאת לא רוצה.

משה גפני: למה התלבשו על זה עכשיו?

נועה בן אריה: בסוף למשרד החינוך ולמשרד האוצר הפתרונים לגבי העיתוי.

נועה בן אריה: אנחנו קבלנו קבילה של ממש לגבי העיתוי, הן משום העובדה שהקול הקורא פורסם רק ב-10 בספטמבר וכך נאלצנו להיכנס לפינה באופן מיידי והן משום שכרגע כל קיזוז וכל הפחתה, לא משנה באיזה מרכיב, בכל מה שקשרו בצהרונים, הוא הרה אסון בשנה הנוכחית.

נועה בן אריה: בשנים קודמות, אני מוכנה לומר בכנות, שכאשר אנו קבוצה נורמטיבית של מספר משתתפים בצהרון, הצהרון יכול היה להיות יחידה כלכלית בהחלט לא רווחית אבל לפחות כזאת שמאזנת את עצמה.

נועה בן אריה: אנחנו לא נמצאים כרגע בתקופה כזאת והתקופה הנוכחית בה קיצוץ או קיזוז או הפחתה מצטרפת להפחתות שממילא קיימות.

נועה בן אריה: מארג ההכנסות העצמיות של השלטון המקומי בשנה וחצי האחרונות, בשנה האחרונה, בתחזית של שנה קדימה לא יכול לאפשר מצב של הכנסת יד לכיס של הרשויות המקומיות על מנת לשפות את עצמן על הרתעה עודפת.

נועה בן אריה: אף אחד אכן לא הכניס כסף חי לכיס שלו ונהנה מהרווחים וקנה עציצים.

נועה בן אריה: בסופו של דבר אנחנו צריכים למצוא לזה פתרון שבשנה הנוכחית – וזאת הבקשה שלנו גם מהחשב הכללי, גם ממשרד האוצר וגם מחשב משרד החינוך - להתייחס אל השנה הזאת כאל שנת מעבר בה אנחנו נצטרך לראות איך אנחנו פותרים בעיות שהן מהותיות, שבהן אנחנו צריכים לטפל מחדש בנושא של הסכמים, אולי בהפרדה המבנית בין בוקר לצוהריים על מנת לייצר את הפתרון הראוי למצבים של היעדר יכולת להעסיק לחצי שעה או לשעה כוח אדם נוסף על זה שאנחנו לא יכולים להכריח אותו לעבוד.

נועה בן אריה: תנאי ההסכם הקיבוצי, צריך לבדוק אותם.

נועה בן אריה: אלה דברים שאנחנו לא יכלים לעשות כרגע.

נועה בן אריה: אנחנו צריכים לעשות אותם בשום שכל, בהבנה הדדית ובהסכמה.

נועה בן אריה: ברור שמעורבים כאן גורמים נוספים.

נועה בן אריה: ההסתדרות בוודאי תצטרך להיות מעורבת.

נועה בן אריה: אנחנו צריכים לפעול כמדינה.

נועה בן אריה: אנחנו לא יכולים כרגע לספוג את הדבר הזה ותוך כדי תנועה לנסות לתקן אותו כי אין לנו באמת איך, לא בשנה הנוכחית.

נועה בן אריה: כל זה, בלי שאני כמובן חלילה מזלזלת באמירות של אף אחד ממשרדי הממשלה.

נועה בן אריה: צריך למצוא פתרון והפתרון הוא לא קיזוז מיידי.

משה גפני: תודה רבה.

משה גפני: אני לגמרי מסכים אתך וכך אנחנו חוזרים לימים הטובים בהם הסכמנו.

משה גפני: אני מבקש את מר דיאא סעדי מהממוניה על השכר.

דיאא אסדי: צוהריים טובים לכולם.

דיאא אסדי: אני חוזר על מה שאמרתי בדיון הקודם.

דיאא אסדי: בסוף יש את ההסכם הקיבוצי שכבר קיים שנים ושנים הוא מעלה את הסוגיה הזאת.

דיאא אסדי: אם הרשויות היו פועלות לפי ההסכם הזה כמו שעשו למשל בסייעת השנייה, בואו נזכור שעכשיו יש שלוש קבוצות בשטח.

דיאא אסדי: יש סייעות דור א', יש סייעות דור ב' שנקלטו עד שנת 2015, יש מקומות 2016 ו-2017, ויש סייעות דור ב' שנקלטו אחרי 2015, מה שנקרא סייעת שנייה.

דיאא אסדי: את הסייעת השנייה, כשהרשויות העסיקה אותן, היא העסיקה אותן לפי הכללים, לפי הספר, לפי היקף המשרה המתבקש.

דיאא אסדי: מה שקרה בפועל זה שבשטח לגבי סייעות דור ב' שבין 1999 ל-2015, יש כאלה שעשו את זה ב-2017, התנאים וכללי ההעסקה שקרו בשטח לא תאמו את ההסכם הקיבוצי וזו סוגיה שידועה בשטח ומזמן היה צריך לתקן אותה.

דיאא אסדי: נקלענו לסיטואציה בה אנחנו נמצאים היום.

משה גפני: ממתי אתם יודעים שלא עומדים בהסכם הקיבוצי?

דיאא אסדי: אנחנו יודעים את זה שנים.

דיאא אסדי: בוא נגיד את זה כך.

משה גפני: אתה ער לדיון שמתקיים כאן.

משה גפני: אנחנו לא נכנסים לעבודה שלך.

משה גפני: אנחנו לא נכנסים גם לעבודה של משרדי הממשלה.

משה גפני: אנחנו מדברים על המציאות הזאת שפתאום נזכרו בעניין הזה, אחרי שנים, ואומרים עכשיו, ב-10 בספטמבר, אחרי ששנת הלימודים התחילה, כאשר נשים צריכות לצאת לעבוד, כאשר אנחנו נמצאים בתקופת קורונה שהיא תקופה קשה מאוד מבחינת המשק הישראלי, פתאום אומרים להם שעכשיו לא פותחים את הצהרון מכיוון שלעירייה אין כסף לשלם עבורו.

משה גפני: אתה יכול להתייחס לזה?

משה גפני: זה שאני לא מתערב בעבודה שלך, בסדר.

משה גפני: זה שבמשך שנים לא אמרת כלום, לא בסדר אבל אני לא מתערב.

משה גפני: אבל עכשיו?

משה גפני: לסגור עכשיו את הצהרונים?

משה גפני: אנחנו נראים כמו מדינת, אני לא רוצה להגיד כמו מדינת חלם כי זה יותר מדהים למדינת סדום.

משה גפני: מה אתם רוצים שהם יעשו?

משה גפני: את עמדתך הזאת אני רוצה לדעת.

דיאא אסדי: זה לא שלא עשינו כלום.

משה גפני: אין לי טענות.

משה גפני: אני לא בא עם ביקורת.

דיאא אסדי: לגבי העיתוי, צריך להבחין.

דיאא אסדי: יש סוגיה תקציבית ויש סוגיה של הסכם העבודה.

דיאא אסדי: יש סוגיה תקציבית שבסוף הדבר התקציבי גם כן נמצא על השולחן.

דיאא אסדי: התקבלה החלטה שהתקבלה, אני לא יכול להיכנס להחלטה שהתקבלה בעיתוי הזה.

דיאא אסדי: אני יכול להגיד שבעולם של יחסי עבודה, אני יכול להגיד לך על השולחן כאן שאנחנו בקשר עם כמה רשויות שהסוגיה הזאת עלתה אצלן בצורה הכי ברורה, אנחנו נמצאים בשיח מולן.

דיאא אסדי: לא לקחנו שום החלטת ממונה כי אנחנו מנסים להגיע לפתרון בשיח מול הרשויות.

משה גפני: זה נשמע כבר יותר טוב.

דיאא אסדי: אני יכול לתת לך דוגמה של אחת הרשויות שכבר שנתיים אנחנו בשיח הזה אתה.

דיאא אסדי: בסדר, פעם היו בחירות ברשויות, בחירות בכנסת, עכשיו קורונה.

דיאא אסדי: אנחנו בכל זאת מנסים להגיע לפתור את הבעיה בהידברות.

דיאא אסדי: אני רוצה להתייחס לנקודה שהעלית כבוד היושב ראש.

דיאא אסדי: במקומות שיש טענות שהסייעות לא מקבלות את הזכויות שמגיעות להן לפי ההסכמים, אני אשמח לקבל אותן ולטפל בזה.

דיאא אסדי: אנחנו רוצים שההסכם ייושם ואם הסייעת לא מקבלת את מה שמגיע לה, שהיא תקבל, ואם היא מקבלת מה שלא מגיע לה, שלא תקבל.

משה גפני: נעביר לך.

משה גפני: תודה רבה.

משה גפני: .

ישראל אייכלר: במשפט אחד אני רוצה לומר שהמדינה מזרימה בשנה האחרונה מיליארדי שקלים ובצדק וכל חברי הכנסת תומכים בזה פה אחד כדי לעזור לכל מיני קבוצות של אנשים שנפגעו מהקורונה, וזה מובן מאליו.

ישראל אייכלר: הקבוצה היחידה שאני בא פעם שנייה לוועדת הכספים ושומע את כולם אומרים שיש כאן עוול נורא לסייעות ולאנשים שמרוויחים הכי פחות, שמצאו איזושהי בעיה שנמשכת שנים שאיזו שעה-שעתיים חופפת.

ישראל אייכלר: זה ממש כפי שאמר היושב ראש – סדום.

משה גפני: אני הערתי.

ישראל אייכלר: עצם העובדה שאנחנו בישיבה השנייה ועדיין לא יצאנו מכאן עם פתרון, אדוני היושב ראש, אני מבקש מכל החברים בוועדה לא לתת למסכנות, לסייעות, לנשים הכי חלשות בחברה, עליהן להטיל את כל מה שאתם לא מסדרים במשך השנים, מיליארדים שזורמים לכל המשק.

ישראל אייכלר: אני רוצה לבקש שתביאו פתרון.

יצחק גולדקנופף: אני רואה שיש כאן נציג חדש של האוצר, מר שקדי.

משה גפני: מה זה חדש?

משה גפני: הוא חשב משרד החינוך.

יצחק גולדקנופף: הוא לא היה בדיון הקודם.

יצחק גולדקנופף: אני חושב שחשוב שידע את התמונה שהוא לא ראה.

יצחק גולדקנופף: אני לא מכיר אצלנו, מדובר בדור א', על אלה שהן מלפני 1969, אצלנו יש אולי 10 אחוזים.

יצחק גולדקנופף: האם ידוע לו שנשים עכשיו נשארו בלי עבודה?

יצחק גולדקנופף: גמרו את החוזים.

משה גפני: על זה מדברת חברת הכנסת הילה שי וזאן.

משה גפני: היא מדברת על הסייעות.

הרב יצחק גולדקנופף: עולה על כולם.

הרב יצחק גולדקנופף: אם אנחנו מדברים כאן, יש כאב שהולך אתנו והיא הסייעת השנייה.

הרב יצחק גולדקנופף: חבילה שהלכה עם הסייעת עדיין נשארה עם משרד החינוך או באוצר.

הרב יצחק גולדקנופף: 6,000 שקלים כל שנה הכשרה לסייעת.

משה גפני: תודה רבה.

מיקי לוי: אני רוצה לחסוך לך את המכתב אדוני, מה שהעליתי בנושא הקודם.

מיקי לוי: יושב כאן דודי מזרחי.

מיקי לוי: 17.5 מיליון שקלים לחינוך החרדי המיוחד.

משה גפני: לא החרדי.

מיקי לוי: סליחה, לילדים עם צרכים מיוחדים.

משה גפני: זה המוכשר.

משה גפני: זה גם הערבים וגם החילוניים.

מיקי לוי: טעיתי.

מיקי לוי: חזרתי בי.

מיקי לוי: המוכשר.

מיקי לוי: 17.5 מיליון חונים אצלכם.

מיקי לוי: משרד האוצר, שר האוצר, העביר את הכסף ואין לכם תבחינים.

מיקי לוי: תפתרו את זה.

משה גפני: מה זה 17.5 מיליון?

משה גפני: לא 80 מיליון?

מיקי לוי: 17.5 מיליון חונים אצלם.

עמוס שקדי: התקציב הזה בוצע, אנחנו נממש את זה.

עמוס שקדי: אנחנו ניישם את ההחלטה.

משה גפני: אבל צריך להוציא הנחיות.

עמוס שקדי: אני מודע לנושא.

משה גפני: אני מבקש.

משה גפני: אני לא ראיתי את מיקי לוי מתעצבן כל כך כמו שהוא התעצבן היום.

משה גפני: אנחנו יושבים, מדברים, הגיע לכאן משרד האוצר, והעבירו את הכסף.

משה גפני: אני מבקש שתעשו את זה כמה שיותר מהר.

משה גפני: זה דבר שעובר כאן כחוט השני בין כל חברי הוועדה.

עמוס שקדי: זה חשוב גם לנו.

עמוס שקדי: בהחלט.

משה גפני: תודה רבה.

משה גפני: רבותיי, אני מבקש לסכם את הדיון.

משה גפני: אני מרגיש רע עם הדבר הזה.

משה גפני: באמת.

משה גפני: בסופו של דבר יש את האנשים שהם קובעי המדיניות ובין קובעי המדיניות – בישיבה הקודמת לא יכולתי להגיד את זה אבל היום אני יכול ואני אומר את זה כיוון שבמו אוזניי שמעתי – יש הנחיה.

משה גפני: אף אחד לא אומר לא לעשות צדק.

משה גפני: לעשות צדק.

משה גפני: אבל יש הנחיה של כל השרים הנוגעים בדבר.

משה גפני: אתם רוצים?

משה גפני: אני אלך גם לראש הממשלה אבל הוא לא נוגע בדבר כמו ששר האוצר, שר החינוך ושר העבודה והרווחה נוגעים בדבר.

משה גפני: הם כולם מדברים על כך שצריך שתהיה איזושהי שנת מעבר.

משה גפני: לא לברוח מהעניין עצמו.

משה גפני: להתמודד אבל להתמודד לא בתקופה הזאת.

משה גפני: אנחנו נראים רע מאוד.

משה גפני: אני מבקש שבתוך שבוע תתנו לנו תשובה מה עלה בכל העניין הזה.

משה גפני: אני יודע שאתמול היה דיון שעדיין לא העלה דבר.

משה גפני: על כל פנים, אין סיכומים.

משה גפני: אני מבקש להשקיע יותר זמן ויותר אנרגיה בעניין הזה ולהגיע לפתרון.

משה גפני: אני מבקש את התשובה עד סוף השבוע.

משה גפני: תגידו מה עלה בגורל הצהרונים מאפס עד חמש, שזה על פי רוב אלה שבמצב כלכלי או במצב סוציו אקונומי נמוך.

משה גפני: תודה רבה.

משה גפני: אנחנו נמשיך את זה.